KAVA SUBJECT | TAEM SAMWAN IUMI LOVEM HEM DAE
Olketa wea Dae Bae Laef Bak Moa!
Gail, wea iumi storyim finis, hem sei hem sorre tumas from hasband bilong hem, Rob, hem dae. Bat hem luk forward for lukim hem moa long future bikos favorite scripture bilong hem long Revelation 21:3, 4 sei: “God nao bae stap witim olketa. Hem bae draem evri tias long eye bilong olketa. No eniwan bae dae and no enitaem bae pipol sorre or krae or feelim pain tu. Olketa samting wea happen bifor hem nomoa nao.”
Gail sei: “Datfala promis bilong God barava helpem mi. Mi sorre long pipol wea samwan wea olketa lovem hem dae and olketa tingse olketa bae no lukim hem moa.” So Gail duim volunteer waka for talem pipol abaotem datfala promis hao long future “no eniwan bae dae.”
Maet iu tingse hem hard for olsem. Bat tingim example bilong Job. Hem sik big. (Job 2:7) Datwan mekem hem laek for dae, bat hem savve sapos hem dae, God garem paoa for mekem hem laef bak moa long earth. Dastawe Job sei: “Mi laekem tumas for iu haedem mi long Sheol . . . Iu bae kolem mi, and mi bae ansarem iu. Samting wea iu wakem, iu barava laek for lukim moa.” (Job 14:13, 15) Job savve God bae sorre sapos hem dae and God bae laekem tumas for mekem hem laef bak.
Klosap nao, God bae resurrectim Job and olketa narawan bihaen disfala earth hem kamap paradaes. (Luke 23:42, 43) Long Acts 24:15 hem sei: “God bae mekem pipol . . . for laef bak.” Jesus sei tu: “Iufala mas no sapraes long diswan, bikos taem bae kam wea evriwan wea stap insaed long grev bae herem toktok bilong hem and laef bak.” (John 5:28, 29) Bihaen Job hem laef bak, hem bae “strong moa olsem taem hem young” and “body bilong hem bae kamap gud moa winim taem hem young.” (Job 33:24, 25) Sapos iumi showimaot faith long God wea garem paoa for mekem olketa wea dae for laef bak long earth, bae iumi lukim taem God hem resurrectim olketa hia, and bae iumi young bak olsem Job.
Sapos samwan wea iu lovem hem dae, maet iu gohed for feel sorre. Bat sapos iu ting raonem olketa promis bilong God long Bible, iu savve garem hope for lukim hem moa and iu bae strong for gohed.—1 Thessalonica 4:13.
Waswe, iu laek for lanem samfala samting moa abaotem hao for deal witim sorre bihaen man hem dae? Or iu laek for savve “Why nao God letem olketa nogud samting and wei for safa gohed?” Plis go long website bilong mifala, jw.org/pis, for readim ansa for olketa kwestin hia.
lim_Latn lim_Latn tpi_Latn tpi_Latn tpi_Latn tpi_Latn tpi_Latn tpi_Latn